[הוֹי עָיְפָה נַפְשִׁי מְאֹד וַתֵּלַהּ]



	
	[הוֹי עָיְפָה נַפְשִׁי מְאֹד וַתֵּלַהּ]
	




– – ͝ – – – ͝ – – – –



הוֹי עָיְפָה נַפְשִׁי מְאֹד וַתֵּלַהּ

וּבְסַעֲרַת לֵבָב אֲנִי אִתָּפֶשׂ

עַד־בֹּא חֲלִיפָתִי אֲמָרֵר סֶלָה

וּשְׁאוֹל אֲנִי אֶשְׁאַל אֲשֶׁר אִנָּפֶשׁ.





הוֹי הַכְּאֵב גָּדֵל כְּאֵשׁ אוֹכֵלָה

נֶעְצַר בְּעַצְמוֹתַי וּבָא עַד־נָפֶשׁ

רָחֵל אֲהוּבָתִי תְמוֹל הֵחֵלָה

הַיּוֹם בְּפֶתַע גָּֽוְעָה וָאָפֶס.





רֵעַי מְיֻדָּעַי אֲהָהּ חָנּוּנִי

הַשְׁלֵךְ נְבֵלָתִי בְגֵיא צַלְמָוֶת

כִּי נָֽפְלוּ עָלַי מְהוּמוֹת מָוֶת.





אוֹ אֶל־שְׁמֵי מָרוֹם עֲלוֹת הוֹרוּנִי

כִּי שָׁם אֱיָלוּתִי אֲהָהּ אֶרְאֶנָּה,

לוּ הֶחֱזַקְתִּי בָהּ וְלֹא אַרְפֶּנָּה.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/42205